भारतीय अंतरिक्ष कार्यक्रम के जनक कहे जाने वाले विक्रम साराभाई का जन्म 12 अगस्त 1919 को अहमदाबाद में हुआ था. विक्रम साराभाई के मार्गदर्शन में ही 1969 में भारतीय अंतरिक्ष अनुसंधान संगठन (इसरो) की स्थापना की गई थी. भारत के पहले उपग्रह आर्यभट्ट का प्रक्षेपण साराभाई के विचार के कारण ही संभव हो पाया था. विक्रम साराभाई भारत के उन प्रसिद्ध वैज्ञानिकों में से एक हैं जिन्होंने भारत में भौतिक अनुसंधान प्रयोगशाला (पीआरएल) की शुरुआत की और भारतीय प्रबंधन संस्थान अहमदाबाद (आईआईएम-ए) जैसे संगठनों की स्थापना में प्रमुख भूमिका निभाई.